《冬至寓建阳作》
宋代·胡一桂

绣日添汉宫，书云纪晋观。
山家独奚为，刚肠占易彖。
幽人意欣然，起坐视晴汉。
大化回初阳，漫漫今已旦。
川泳有游鱼，云飞见翔雁。
滞留本何心，永怀发孤叹。
诚哉利攸往，观辞思过半。

作者简介：（1247—?）宋元间徽州婺源人，字庭芳，号双湖。胡方平子。颖悟好读书，受父《易》学。年十八，领宋理宗景定五年乡荐，试礼部不第，退而讲学，远近师之。有《周易本义附录纂疏》、《启蒙翼传》、《十七史纂》等。